ຫວຽດນາມທໍາການ ຊ້ອມລົບທາງທະເລ
ຫວຽດນາມເລື້ມທໍາການ ຊ້ອມລົບທາງທະເລ ທ່າມກາງຄວາມເຄັ່ງຕຶງ ທີ່ເພີ່ມທະວີຂຶ້ນກັບຈີນ.
ຫວຽດນາມເລີ້ມທໍາການຊ້ອມລົບທາງທະເລ ທີ່ໃຊ້ລູກປືນແທ້ຢູ່ນອກຝັ່ງທະເລຂອງຕົນ ໃນວັນຈັນມື້ນີ້ ທ່າມກາງທີ່ມີຄວາມເຄັ່ງຕຶງເພີ່ມຂຶ້ນກັບຈີນ ກ່ຽວກັບການອ້າງເອົາດິນແດນ ໃນທະເລຈີນຕອນໃຕ້ນັ້ນ ພວກນາຍທະຫານເຮືອຫວຽດນາມກ່າວວ່າ ການຊ້ອມລົບກໍາລັງມີຂຶ້ນໃນເຂດອ້ອມແອ້ມ ເກາະ Hon Ong ທີ່ບໍ່ມີຄົນຢູ່ປະມານ 40 ຫລັກກິໂລແມັດຫ່າງຈາກຝັ່ງທະເລແຂວງ Quang Nam ໃນພາກກາ ຂອງປະເທດ ແລະປະມານ 250 ຫລັກກິໂລແມັດ ຫ່າງຈາກ ພວກໝູ່ເກາະ Paracell ທີ່ຈີນຄວບຄຸມ ກອງທັບເຮືອຫວຽດນາມກ່າວວ່າ ການຊ້ອມລົບຈະກິນເວລາປະມານ 4 ຊົ່ວໂມງໃນຕອນເຊົ້າວັນຈັນມື້ນີ້ ແລະຈະເລີ້ມຄືນອີກໃນຕອນແລງ ແລະວ່າ ການຊ້ອມລົບດັ່ງກ່າວຈະພົວພັນກັບການໃຊ້ປືນໃຫຍ່ແລະພວກອາວຸດອື່ນໆ ແຕ່ຈະບໍ່ມີການຊ້ອມຍິງລູກສອນໄຟ ບັນດາເຈົ້າໜ້າທີ່ຫວຽດນາມບັນລະຍາຍການຊ້ອມລົບນີ້ວ່າ ເປັນການເຝິກຊ້ອມປະຈໍາຕາມປົກກະຕິ ແຕ່ສື່ມວນຊົນແຫ່ງລັດຂອງຈີນເອີ້ນວ່າ ເປັນການທົດສອບຄວາມຕັ້ງໃຈຂອງກຸງປັກກິງ ຫລັງຈາກໄດ້ເກີດເຫດການ 2 ຄັ້ງຫວ່າງໄວໆຜ່ານມານີ້ ຊຶ່ງເຮືອຂອງຈີນໄດ້ເຂົ້າແຊກແຊງກັບເຮືອບຸກເບີກຫາບໍ່ນໍ້າມັນຂອງຫວຽດນາມ ທີ່ກໍາລັງປະຕິບັດງານຢູ່ໃນເຂດນຶ່ງທີ່ຫວຽດນາມອ້າງວ່າເປັນເຂດເສດຖະກິດຂອງຕົນຜູ້ດຽວນັ້ນ